2. ปัจจัยความเสี่ยง

การลงทุนในหลักทรัพย์ของซีพีเอฟ และ/หรือการมีส่วนได้เสียกับบริษัท
ผู้ลงทุนและผู้มีส่วนได้เสียควรพิจารณาปัจจัยความเสี่ยงอันอาจจะเกิดขึ้นได้กับบริษัท
ซึ่งหากเกิดขึ้นอาจมีผลกระทบต่อผลการดำเนินงาน และ/หรือ ฐานะการเงินของบริษัท
ทำให้ไม่เป็นไปตามที่ควรจะเป็นในสถานการณ์ปกติ
และ/หรืออาจมีผลกระทบต่อความสามารถในการบรรลุวัตถุประสงค์และเป้าหมายของบริษัท

อนึ่ง นอกเหนือจากปัจจัยความเสี่ยงที่ปรากฏในเอกสารฉบับนี้ อาจมีความเสี่ยงอื่นๆ
ซึ่งบริษัทไม่อาจทราบได้ในขณะนี้ หรือเป็นความเสี่ยงที่บริษัทพิจารณาในขณะนี้ว่า
ไม่มีผลกระทบในสาระสำคัญต่อการดำเนินธุรกิจของบริษัท
โดยปัจจัยความเสี่ยงหลักที่เกี่ยวข้องกับบริษัทโดยตรงที่บริษัททราบและพิจารณาว่าหากเกิดขึ้นอาจมีผลกระทบต่อบริษัทนั้น
สามารถสรุปพอสังเขปได้ดังนี้

1.  ความผันผวนของสินค้าโภคภัณฑ์

    1.  ความผันผวนของราคาวัตถุดิบที่ใช้ในการผลิตอาหารสัตว์

  ความผันผวนของราคาวัตถุดิบอาหารสัตว์ที่เป็นต้นทุนหลักของการผลิตอาหารสัตว์
  ที่เป็นสินค้าโภคภัณฑ์เช่น ข้าวโพด กากถั่วเหลือง
  และปลาป่นนั้นถูกกำหนดโดยอุปสงค์และอุปทานในตลาดโลกและในประเทศไทย โดยปัจจัยหลักที่มี
  ผลต่ออุปสงค์ของวัตถุดิบเหล่านี้ นอกจากความต้องการใช้เพื่อการผลิตอาหารสัตว์แล้ว
  ยังรวมถึงความต้องการนำวัตถุดิบบางประเภท เช่น ข้าวโพด ไปใช้ในการผลิตพลังงานทดแทน
  ซึ่งทำให้ราคาวัตถุดิบมีความผันผวนตามราคาน้ำมันดิบในตลาดโลก
  และการเก็งกำไรในตลาดซื้อขายสินค้าโภคภัณฑ์ล่วงหน้า

  ในด้านอุปทานของวัตถุดิบเหล่านี้ก็อาจมีความผันแปรไปตามสภาวะอากาศที่แปรปรวน
  หรือภัยธรรมชาติที่อาจทำให้ผลผลิตไม่เป็นไปตามเป้าหมาย
  ซึ่งเหล่านี้เป็นสิ่งที่อยู่เหนือความควบคุมและคาดหมายของบริษัท
  ทำให้บริษัทมีความเสี่ยงที่ราคาของวัตถุดิบอาจมีความผันผวน
  ซึ่งหากราคามีการปรับตัวสูงขึ้นจากที่บริษัทประมาณการไว้
  ก็ย่อมจะส่งผลกระทบทำให้บริษัทมีต้นทุนการผลิตทั้งอาหารสัตว์และเนื้อสัตว์ที่สูงขึ้น
  อันจะทำให้ความสามารถในการทำกำไรของบริษัทไม่เป็นไปตาม
  ที่ตั้งเป้าหมายไว้ในช่วงระยะเวลาที่บริษัทไม่สามารถปรับราคาขายสินค้าเนื้อสัตว์และอาหารสัตว์ขึ้นให้สอดคล้องกับอัตราที่ต้นทุนสูงขึ้นได้
  โดยในปี 2551 บริษัทมีรายได้จากธุรกิจอาหารสัตว์คิดเป็นร้อยละ 36 ของรายได้รวม

การบริหารความเสี่ยง

  บริษัทได้ป้องกันความเสี่ยงด้วยการมีหน่วยงานกลางในการจัดซื้อวัตถุดิบที่ใช้ในการผลิตอาหารสัตว์
  เพื่อจะได้ทำการติดตามข่าวสารที่เกี่ยวข้องกับราคาวัตถุดิบอย่างใกล้ชิด
  รวมทั้งดำเนินการจัดหาแหล่งวัตถุดิบที่มีคุณภาพ
  และสรรหาวัตถุดิบให้มีปริมาณเพียงพอต่อความต้องการใช้ในการผลิต
  นอกจากนั้นบริษัทได้จัดสร้างให้มีสถานที่เก็บวัตถุดิบที่ได้มาตรฐานและมีขนาดใหญ่เพียงพอในการจัดเก็บวัตถุดิบเป็นระยะเวลานาน
  ในกรณีที่มีการคาดการณ์ว่าราคาวัตถุดิบมีแนวโน้มจะปรับตัวสูงขึ้นในอนาคต
  ตลอดจนบริษัทอาจพิจารณาทำประกันความเสี่ยงผ่านทางตลาดซื้อขายสินค้าโภคภัณฑ์ล่วงหน้า

2.  ความผันผวนของราคาสัตว์มีชีวิต และสินค้าเนื้อสัตว์

  ธุรกิจการค้าสัตว์มีชีวิตและสินค้าเนื้อสัตว์ของบริษัท สร้างรายได้ให้แก่บริษัทร้อยละ 60
  ของรายได้รวมในปี 2551 ซึ่งราคาของสินค้าเหล่านี้
  ถูกกำหนดโดยอุปสงค์และอุปทานในตลาดในแต่ละช่วงเวลา
  โดยปัจจัยที่ส่งผลกระทบต่ออุปสงค์ประกอบไปด้วย
  สภาวะเศรษฐกิจซึ่งเป็นตัวกำหนดกำลังซื้อของผู้บริโภค ความเชื่อมั่นของผู้บริโภคต่อสินค้าชนิดนั้นๆ
  ความต้องการตามฤดูกาล ซึ่งหากปริมาณผลผลิตมีมากเกินกว่าอุปสงค์ของสินค้านั้น
  ก็จะทำให้ราคาอาจต่ำกว่าต้นทุนการผลิตและกระทบต่อความสามารถในการทำกำไรของบริษัท

การบริหารความเสี่ยง

  บริษัทบริหารความเสี่ยงจากความผันผวนของราคาสัตว์มีชีวิตและผลิตภัณฑ์เนื้อสัตว์
  ด้วยการกระจายประเภทของผลิตภัณฑ์เป็นเนื้อสัตว์หลากหลายประเภท
  ซึ่งเป็นการกระจายความเสี่ยงที่อาจเกิดขึ้นจากความผันผวนของความต้องการบริโภคสินค้าเนื้อสัตว์ประเภทใดประเภทหนึ่งที่อาจน้อยลงไป
  จนทำให้ราคาของสินค้าเนื้อสัตว์ประเภทนั้นต่ำกว่าต้นทุนการผลิต นอกจากนี้
  บริษัทได้ดำเนินธุรกิจในการเพิ่มมูลค่าให้กับสินค้าเนื้อสัตว์ เช่น การพัฒนาสินค้าอาหารพร้อมทาน
  (Ready Meal) และสินค้าเนื้อสัตว์ปรุงสุก (Cooked Meat) เป็นต้น
  ซึ่งราคาของสินค้าประเภทนี้กำหนดโดยพิจารณาต้นทุนบวกด้วยอัตราการทำกำไรที่เหมาะสม
  ทำให้ความผันผวนของอัตราทำกำไรไม่มากเท่ากับสินค้าโภคภัณฑ์ต่างๆ

2.  การเกิดโรคระบาดในสัตว์และความเชื่อมั่นของผู้บริโภค

  ในปัจจุบัน บริษัทมีฟาร์มเลี้ยงสัตว์บก ได้แก่ ไก่เนื้อ เป็ด ไก่ไข่ สุกร
  และฟาร์มเพาะเลี้ยงสัตว์น้ำ ได้แก่ กุ้ง และปลา โดยมีผลผลิตจำหน่ายในรูปแบบสัตว์มีชีวิต
  เนื้อสัตว์ เนื้อสัตว์แช่แข็ง และอาหาร
  และนอกเหนือจากฟาร์มที่บริษัทดำเนินการเองแล้วบริษัทยังได้ทำสัญญาจ้างเลี้ยงสัตว์กับเกษตรกรรายย่อย
  (Contract Farming) ทั้งนี้ในปี 2551 บริษัทมีรายได้จากธุรกิจสัตว์บกเท่ากับ 114,057
  ล้านบาท และธุรกิจสัตว์น้ำเท่ากับ 42,181 ล้านบาท

  ผลการดำเนินงานของบริษัทและอุตสาหกรรมในภาพรวมจะได้รับผลกระทบอย่างรุนแรงหากเกิดโรคระบาดในสัตว์ที่

  แม้ว่าจะไม่ส่งผลกระทบโดยตรงต่อผลผลิตของบริษัท
  แต่ก็ส่งผลกระทบต่อความเชื่อมั่นของผู้บริโภคอย่างมีนัยสำคัญที่จะหลีกเลี่ยงการบริโภคเนื้อสัตว์ชนิดนั้นๆ
  และหากโรคระบาดมีความรุนแรงยังอาจส่งผลกระทบต่อเนื่องถึงการค้าขายระหว่างประเทศและการส่งออกสินค้ายังถูกจำกัดอีกด้วย

การบริหารความเสี่ยง

  ตลอดระยะเวลาที่ผ่านมา บริษัทได้มีการค้นคว้าและปรับปรุงเทคโนโลยีการเลี้ยงสัตว์
  การจัดการฟาร์ม ระบบสุขาภิบาลรวมถึงควบคุมคุณภาพการผลิตอย่างเข้มงวด
  ดูแลภายใต้ระบบคอมพิวเตอร์ที่มีความทันสมัย ตัวอย่างเช่น การใช้ระบบปิดปรับอากาศ
  (Evaporative Cooling System) หรือการใช้โปรแกรมเลี้ยงกุ้งแบบเทคโนโลยีชีวภาพ
  (Probiotic Farming) โดยการใช้แบคทีเรียที่ดีไปควบคุมแบคทีเรียที่ไม่ดี
  อันเป็นต้นเหตุของโรคต่างๆ ในกุ้งและป้องกันไวรัสในกุ้ง เป็นต้น นอกจากนี้
  บริษัทมีทีมงานวิชาการเผยแพร่ความรู้และเทคโนโลยีดังกล่าวให้แก่เกษตรกรคู่สัญญาของบริษัท
  และลูกค้าอาหารสัตว์ และพันธุ์สัตว์ของบริษัทอย่างสม่ำเสมอ
  สร้างความมั่นใจให้กับผู้บริโภคได้ว่าฟาร์มของบริษัทปลอดจากโรคระบาด
  และสินค้าปลอดภัยสำหรับผู้บริโภค

  อนึ่ง
  แม้ว่าบริษัทจะสามารถลดผลกระทบทางตรงดังกล่าวลงได้จากการสร้างความเชื่อมั่นในมาตรฐานการผลิตของบริษัท
  แต่ก็ยังอาจได้รับผลกระทบทางอ้อมซึ่งเป็นผลกระทบต่ออุตสาหกรรมในภาพรวม
  แต่ส่งผลกระทบต่อเนื่องถึงความสามารถในการก่อให้เกิดรายได้ของบริษัทด้วยเช่นกัน ดังเช่น
  ตั้งแต่ก่อนปี 2547
  อุตสาหกรรมการเลี้ยงไก่ในประเทศไทยได้รับผลกระทบจากสถานการณ์โรคระบาดในสัตว์ปีก
  อย่างไรก็ดี ในระหว่างปี 2547 ถึงปัจจุบัน
  สถานการณ์ดังกล่าวได้คลี่คลายจนกลับมาสู่ภาวะเกือบเป็นปกติ
  เว้นแต่เรื่องการส่งออกไก่สดแช่แข็งของประเทศไทยที่ยังไม่สามารถทำได้
  เนื่องจากประเทศผู้นำเข้าหลายประเทศยังไม่อนุญาตให้นำเข้าสินค้าเนื้อสัตว์ปีกที่ยังไม่ได้แปรรูปเป็นสินค้าปรุงสุก
  เนื่องจากประเทศไทยยังไม่ได้รับการรับรองจากองค์การโรคระบาดสัตว์ระหว่างประเทศว่าเป็นเขตปลอดโรคไข้หวัดนก
  จึงทำให้บริษัทยังไม่สามารถทำการผลิตและส่งออกสินค้าประเภทนี้ได้เหมือนภาวะก่อนปี 2547
  ที่ผ่านมา

3.  ภาวะเศรษฐกิจถดถอยทั่วโลก

  บริษัทมีการดำเนินงานในหลายประเทศ
  ตลอดจนมีการส่งออกสินค้าจากประเทศไทยไปจำหน่ายยังประเทศต่างๆ ทั่วโลก
  ซึ่งรายได้ที่เกิดจากการประกอบธุรกิจในต่างประเทศและรายได้จากการส่งออกคิดเป็นร้อยละ 31
  ของรายได้รวมในปี 2551 ทั้งนี้ บริษัทมีรายได้ที่เกิดจากการประกอบธุรกิจในต่างประเทศ ได้แก่
  สหรัฐอเมริกามูลค่า 2,894 ล้านบาท กลุ่มประเทศยุโรปมูลค่า 28,980 ล้านบาท
  และเอเชียมูลค่า 17,749 ล้านบาท และอื่นๆ 478 ล้านบาท

  ผลกระทบจากภาวะเศรษฐกิจถดถอยในประเทศต่างๆ
  ทั่วโลกที่เป็นผลกระทบเริ่มแรกมาจากวิกฤตการเงินภาคอสังหาริมทรัพย์ในประเทศสหรัฐอเมริกา
  ประกอบกับภาวะความไม่มั่นคงทางการเมืองในประเทศไทย
  อาจมีผลกระทบต่อกำลังซื้อของผู้บริโภคและอาจส่งผลทำให้เกิดความผันผวนของอัตราแลกเปลี่ยนเงินตราต่างประเทศ
  อัตราดอกเบี้ย อัตราเงินเฟ้อ ราคาพลังงาน อัตราค่าขนส่งสินค้า
  และรวมถึงสภาพคล่องของกระแสเงินสดในประเทศไทยและประเทศต่างๆ
  ซึ่งอาจส่งผลกระทบต่อผลการดำเนินงานของบริษัท

การบริหารความเสี่ยง

  เพื่อป้องกันความเสี่ยงจากสภาวะเศรษฐกิจถดถอย บริษัทได้มีนโยบายในการบริหารค่าใช้จ่าย
  และบริหารการผลิตให้มีประสิทธิภาพและประสิทธิผลมากขึ้น
  บริษัทมีนโยบายในการใช้สินทรัพย์ที่มีอยู่ให้เกิดประโยชน์สูงสุดและพิจารณาการลงทุนขยายงานอย่างระมัดระวัง
  โดยคำนึงถึงผลตอบแทนที่บริษัทจะได้รับบนพื้นฐานความเสี่ยงที่น้อยที่สุด
  และการบริหารการเงินให้ใกล้ชิดและทันต่อเหตุการณ์มากขึ้น
  โดยเฉพาะการบริหารสภาพคล่องและเงินตราต่างประเทศสกุลต่างๆ

  อย่างไรก็ดี แม้บริษัทได้ตระหนักถึงภาวะเศรษฐกิจถดถอยที่อาจเกิดขึ้น แต่อาจมีเหตุการณ์ต่างๆ
  ที่จะเกิดขึ้นในอนาคตอันส่งผลให้ภาวะเศรษฐกิจถดถอยมากกว่าที่บริษัทได้คาดการณ์ไว้
  อันจะส่งผลให้การดำเนินธุรกิจของบริษัทอาจไม่บรรลุวัตถุประสงค์และเป้าหมายที่ตั้งไว้ได้

4.  ความผันผวนของอัตราแลกเปลี่ยนระหว่างประเทศ

  บริษัทอาจได้รับความเสี่ยงจากความผันผวนของอัตราแลกเปลี่ยนระหว่างประเทศ
  จากการนำเข้าวัตถุดิบที่ใช้ในการผลิตอาหารสัตว์ โดยในปี 2551
  บริษัทนำเข้าวัตถุดิบที่ใช้ในการผลิตคิดเป็นมูลค่ารวม 17,498 ล้านบาท หรือ ร้อยละ 13
  ของต้นทุนขายรวม ซึ่งหากเงินบาทอ่อนค่าลง
  จะส่งผลต่อต้นทุนวัตถุดิบเมื่อแปลงเป็นสกุลเงินบาทสูงขึ้น นอกจากนี้ ในส่วนมูลค่าการส่งออกในปี
  2551 เท่ากับ 25,482 ล้านบาท หรือร้อยละ 16 ของรายได้จากการขายสุทธิรวม
  ซึ่งในกรณีที่เงินบาทแข็งค่าขึ้นย่อมส่งผลต่อรายได้ที่ได้รับเมื่อแปลงเป็นสกุลเงินบาทลดลง
  ผลกระทบจากราคาวัตถุดิบและรายได้นี้อาจส่งผลให้ความสามารถในการทำกำไรของบริษัทลดลง
  นอกจากนี้ บริษัทยังมีการนำเข้าเครื่องจักร วัสดุและอุปกรณ์บางส่วนจากต่างประเทศ
  และมีหนี้สินที่มีภาระดอกเบี้ยเป็นสกุลเงินตราต่างประเทศ ดังนั้น
  การผันผวนของอัตราแลกเปลี่ยนเงินตราระหว่างประเทศย่อมส่งผลกระทบต่อฐานะทางการเงินและผลการดำเนินงานของบริษัท

การบริหารความเสี่ยง

  บริษัทมีนโยบายในการทำสัญญาซื้อขายอัตราแลกเปลี่ยนล่วงหน้า
  เพื่อคุ้มครองความเสี่ยงด้านความผันผวนของอัตราแลกเปลี่ยนและยังทำให้บริษัททราบถึงต้นทุนและราคาขายในรูปของค่าเงินบาทที่แน่นอน
  นอกจากนี้ สินค้าบางประเภทที่อำนาจในการกำหนดราคาเป็นของผู้ขาย
  การทราบต้นทุนที่แน่นอนจะช่วยให้การกำหนดราคาขายมีประสิทธิผลยิ่งขึ้น
  และเป็นหลักประกันได้ในระดับหนึ่งว่า บริษัทจะมีกำไรตามที่ตั้งไว้ อย่างไรก็ตาม
  การทำสัญญาดังกล่าวไม่ได้ประกันว่า
  บริษัทจะสามารถจัดการกับอัตราแลกเปลี่ยนได้ในอัตราที่ดีกว่าตลาด
  เนื่องจากอัตราแลกเปลี่ยนนั้นเป็นสิ่งที่ไม่สามารถคาดการณ์ได้อย่างแม่นยำในขณะที่ทำสัญญา

  นอกจากนี้
  บริษัทมีนโยบายในการปรับเปลี่ยนค่าเงินสกุลที่ใช้ในการซื้อวัตถุดิบและขายสินค้าของบริษัทให้เป็นเงินสกุลอื่นนอกเหนือจากเงินเหรียญสหรัฐให้มากขึ้น
  เพื่อเป็นการกระจายความเสี่ยงจากความผันผวนของอัตราแลกเปลี่ยนเงินตราระหว่างประเทศ

5.  การลงทุนและการดำเนินงานในต่างประเทศ

  บริษัทได้มีการลงทุนดำเนินธุรกิจการผลิตอาหารสัตว์ การเลี้ยงสัตว์ และการแปรรูปเนื้อสัตว์
  ในประเทศต่างๆ จำนวน 8 ประเทศ ได้แก่ ตุรกี มาเลเซีย อินเดีย สาธารณรัฐประชาชนจีน
  อังกฤษ รัสเซีย สาธารณรัฐประชาธิปไตยประชาชนลาว และ ฟิลิปปินส์
  (รายละเอียดเพิ่มเติมของเงินลงทุนในต่างประเทศของบริษัท อยู่ในหัวข้อ 8 เงินลงทุนระยะยาว
  ในหมายเหตุประกอบงบการเงิน สำหรับปีสิ้นสุดวันที่ 31 ธันวาคม 2551) โดยในปี 2551
  บริษัทมีรายได้จากกิจการในต่างประเทศคิดเป็นร้อยละ 15 ของรายได้รวม

  ผลการดำเนินงานของบริษัทในประเทศเหล่านี้อาจได้รับผลกระทบจากการที่สภาวะเศรษฐกิจถดถอย
  การเปลี่ยนแปลงในกฏระเบียบทางราชการในประเทศที่ลงทุน เช่น อัตราภาษี ค่าจ้างแรงงาน
  มาตรการทางการค้า โควต้าการนำเข้าและส่งออก
  การเปลี่ยนแปลงของอัตราแลกเปลี่ยนเงินตราต่างประเทศ การเปลี่ยนแปลงทางการเมือง
  ซึ่งอาจส่งผลกระทบให้รายได้และกำไรจากการดำเนินธุรกิจในประเทศเหล่านี้ไม่เป็นไปตามเป้าหมายที่ตั้งไว้

การบริหารความเสี่ยง

  เพื่อป้องกันความเสี่ยงที่อาจจะเกิดขึ้น
  บริษัทได้กำหนดนโยบายในการลงทุนที่ชัดเจนและสร้างระบบการติดตามและควบคุมการดำเนินงาน
  อันรวมถึงการแต่งตั้งตัวแทนบริษัท
  กรรมการผู้จัดการและผู้บริหารทางการเงินเข้าไปดูแลการดำเนินงานในประเทศต่างๆ เหล่านั้น
  นอกจากนี้ บริษัทได้ติดตามผลการดำเนินงานของบริษัทต่างๆ
  ในกลุ่มได้จากการประชุมที่จัดขึ้นที่ประเทศไทยเป็นประจำทุกเดือน
  เพื่อพิจารณาถึงผลการดำเนินงานและร่วมกันวางแผนงานและเป้าหมายในการดำเนินงาน

6.  ความเชื่อมั่นของผู้บริโภคในเรื่องความปลอดภัยของอาหาร

  แนวโน้มพฤติกรรมของผู้บริโภคได้ให้ความสำคัญในเรื่องความสด สะอาด
  ปลอดภัยของสินค้าเนื้อสัตว์และสินค้าอาหารมากขึ้น ดังนั้น
  การดำเนินงานของบริษัทอาจได้รับผลกระทบหากความเชื่อมั่นของผู้บริโภคในเรื่องความปลอดภัยของสินค้าของบริษัทลดลงจากความเสี่ยงที่สินค้าอาจมีสารปนเปื้อน
  หรือสินค้าเน่าเสีย ทั้งที่เกิดจากวัตถุดิบอื่นๆ ที่ใช้ประกอบในการแปรรูประบบการจัดการการขนส่ง
  หรือระบบการจัดเก็บสินค้าของผู้จัดจำหน่ายที่ไม่เป็นไปตามมาตรฐาน

การบริหารความเสี่ยง

  เพื่อลดความเสี่ยงในเรื่องผลกระทบต่อความเชื่อมั่นของผู้บริโภคในเรื่องความปลอดภัยของอาหาร
  บริษัทให้ความสำคัญอย่างยิ่งในเรื่องของกระบวนการผลิตที่ต้องได้มาตรฐานสากล
  มีกระบวนการตรวจสอบและควบคุมคุณภาพในการผลิตทุกขั้นตอนเพื่อให้สินค้าของบริษัทปลอดภัยต่อการบริโภค
  และได้มีหน่วยงานในการประสานงานและติดตามควบคุมการขนส่ง
  และจัดเก็บสินค้าในจุดจำหน่ายต่างๆ ให้เป็นไปตามมาตรฐาน นอกจากนี้
  บริษัทได้ดำเนินการในการสร้างตราสินค้าให้เป็นที่รู้จักโดยทั่วไป(Branding)
  โดยมีการทำการประชาสัมพันธ์ตราสินค้าของบริษัท ควบคู่ไปกับการส่งเสริมการขายในหลายๆ
  รูปแบบ เพื่อให้ผู้บริโภคและลูกค้ามีความมั่นใจในคุณภาพของสินค้าของบริษัท

7.  การกีดกันทางการค้าระหว่างประเทศ

  บริษัทมีการดำเนินธุรกิจส่งออกไปยังหลายประเทศทั่วโลก
  โดยบริษัทมีรายได้ส่งออกผลิตภัณฑ์ไปจำหน่ายยังต่างประเทศจำนวน 25,482 ล้านบาท
  หรือคิดเป็นสัดส่วนประมาณร้อยละ 16 ของรายได้รวมในปี 2551
  การกีดกันทางการค้าระหว่างประเทศซึ่งปัจจุบันนี้แม้การกีดกันโดยใช้ระบบกำแพงภาษีศุลกากรได้ลดบทบาทลงตามนโยบายการค้าเสรีโลก
  แต่ประเทศผู้นำเข้าได้มีการกีดกันทางการค้าในรูปแบบใหม่ที่ไม่ใช่ภาษีเกิดขึ้น
  เหล่านี้ย่อมมีผลกระทบต่อความสามารถในการแข่งขันของอุตสาหกรรมส่งออกโดยรวม
  รวมทั้งผลการดำเนินงานและกำไรของบริษัท
  และ/หรืออาจมีผลกระทบทางอ้อมต่อรายได้ส่วนอื่นของบริษัท เช่น
  จากการที่ประเทศไทยเป็นหนึ่งในประเทศที่ถูกประเทศสหรัฐอเมริกาเรียกเก็บอากรจากสินค้ากุ้งที่นำเข้าไปยังประเทศสหรัฐอเมริกา
  เพื่อตอบโต้การทุ่มตลาด (“Anti-dumping Duty” หรือ “อากรเอดี”)
  การจำกัดโควต้าการนำเข้าเนื้อไก่ของสหภาพยุโรป (“EU”)
  การจำกัดโรงงานนำเข้าเนื้อไก่ปรุงสุกของประเทศญี่ปุ่น
  หรือระเบียบนำเข้าสุกรแปรรูปของสิงคโปร์และ EU ที่เข้มงวด

การบริหารความเสี่ยง

  เพื่อลดความเสี่ยงในเรื่องการกีดกันทางการค้านี้
  บริษัทได้ให้ความสำคัญอย่างต่อเนื่องในการศึกษาค้นคว้าถึงพัฒนาการต่างๆ
  ที่เกี่ยวข้องในเรื่องของกฎระเบียบการค้าระหว่างประเทศ เพื่อให้มีข้อมูลและข่าวสารที่ทันกาล
  อันจะได้นำมาศึกษาและพัฒนากลยุทธ์ในการดำเนินธุรกิจให้สอดคล้องกับกฎระเบียบต่างๆ
  เพื่อลดความเสี่ยงดังกล่าวนี้ อย่างไรก็ตาม
  การกีดกันทางการค้านี้เป็นความเสี่ยงที่ไม่สามารถคาดการณ์ได้ว่าจะเกิดขึ้นเมื่อใด
  ซึ่งการบริหารความเสี่ยงเพื่อไม่ให้ได้รับผลกระทบต่อการดำเนินงานอาจไม่สามารถดำเนินการได้อย่างครอบคลุม

  นอกจากนั้น บริษัทได้มีการจัดตั้งสำนักงานตัวแทนขายในหลายประเทศทั่วโลก
  เพื่อจะได้ใกล้ชิดกับข้อมูลและข่าวสารในประเทศนั้นๆ
  พร้อมทั้งมีการขยายการลงทุนไปในประเทศอื่นๆ
  ซึ่งการดำเนินการนี้จะช่วยลดผลกระทบจากความเสี่ยงดังกล่าวข้างต้นต่อผลการดำเนินงานของบริษัท